Ke ne ke na le dingwaga di le robongwe fela mme ke gakologelwa ke reeditse batsadi ba me fa ba ntse ba tlhalosa ka matlhagatlhaga dilo tse disha tsa boammaaruri jo bo mo Baebeleng tse ba neng ba sa tswa go di utlwa. Tlhagafalo ya bone e ne ya oketsega le go feta fa ba ne ba ithuta ka leina la Modimo wa boammaaruri e bong Jehofa mme ba gololwa mo thutong e e tlhakanyang tlhogo ya Tharonngwe. Fela jaaka sepontšhe se monya metsi, ke ne ka simolola go monya dithuto tseno tse di molemo tsa Dikwalo mme ka ithuta ‘boammaaruri jo bo gololang.’ (Joh. 8:32) Ka jalo, le ka motlha ga ke ise ke lapisiwe ke go ithuta Baebele mme ke nna ke itumelela go tlhatlhoba Lefoko la Modimo. Le fa ke ne ke le motho yo o ditlhong, ke ne ke tsamaya le batsadi ba me mo tirong ya go rera. Ba ne ba kolobediwa ka 1934. Ka 1939 le nna ke ne ka nna motlhanka yo o kolobeditsweng wa ga Jehofa, ke na le dingwaga di le 16.